b"\n_START_ARTICLE_\nFantazijska pripoved\n_START_PARAGRAPH_\nFantazijska pripoved je izraz za literarni, navadno prozni \xc5\xbeanr, ki temelji na zami\xc5\xa1ljanju pojavov zunaj neposredno dojete stvarnosti. Fantazija je \xc5\xbeanr fikcije, ki obi\xc4\x8dajno vsebuje \xc4\x8darobne in nadnaravne pojave. Sorodna je \xc5\xbeanru znanstvene fantastike.\n_START_SECTION_\nZna\xc4\x8dilnosti\n_START_PARAGRAPH_\nFantazija je eden izmed \xc5\xbeanrov fantasti\xc4\x8dne literature, ki zdru\xc5\xbeuje \xc5\xbeanre, ki se oddaljujejo od resni\xc4\x8dnosti: fantastiko, grozljivko, utopijo in ostale razvojne oblike, ki segajo od pravljic in mitov dalje. Fantasti\xc4\x8dnost se pojavi, ko pride do napetosti med realnim in irealnim svetom, na meji med znanim in neznanim. Poteka lahko na fantasti\xc4\x8dni in realni ravni, pri tem pa je dogajanje na ravni fantasti\xc4\x8dnega logi\xc4\x8dno urejeno. Dogajanje se lahko odvija v navidezno realnem okolju ali pa izklju\xc4\x8dno v fantasti\xc4\x8dnem okolju. Fantazijsko pripoved in znanstveno fantastiko najdemo na seznamu trivialnih \xc5\xbeanrov.\n_START_SECTION_\nZgodovina\n_START_PARAGRAPH_\n\xc5\xbdanr fantazijske pripovedi je star manj kot dve stoletji, njegove korenine segajo dale\xc4\x8d v zgodovino, saj so bili elementi nadnaravnega in fantasti\xc4\x8dnega prisotni \xc5\xbee od za\xc4\x8detka pripovedni\xc5\xa1tva in pisanja literature. Med za\xc4\x8detke uvr\xc5\xa1\xc4\x8damo dela, kot so Ep o Gilgame\xc5\xa1u, Odiseja, Beowulf, Tiso\xc4\x8d in ena no\xc4\x8d, Bo\xc5\xbeanska komedija in ostala dela._NEWLINE_Zgodovina sodobne fantazijske literature med prva avtorja uvr\xc5\xa1\xc4\x8da \xc5\xa1kotskega pisatelja Georga MacDonalda in njegova romanoa The Princess and the goblin (1872 ) in Phantastes (1858). Slednji velja za prvi fantazijski roman, napisan za odrasle. Drug pomemben pisatelj tega \xc4\x8dasa je bil William Morris s \xc5\xa1tevilnimi romani, med drugim z The well at the world's end (1896)._NEWLINE_Fantazijska dela za mlade so bila bolj sprejemljiva kakor za odrasle. Pisatelji, ki so imeli \xc5\xbeeljo pisati fantazijska dela za mlade, so morali svoja dela prilagajati. Kot pomembno prelomnico v fantazijski literaturi \xc5\xa1tejemo delo Alica v \xc4\x8dude\xc5\xbeni de\xc5\xbeeli iz leta 1865. Za\xc4\x8detki sodobne fantazijske pripovedi sodijo v 18. stoletje, skupaj z nara\xc5\xa1\xc4\x8dajo\xc4\x8do priljubljenostjo popotni\xc5\xa1kih zgodb. Prva fikcijsko fantazijska revija je bila ustvarjena leta 1923, imenovala se je Weird tales (\xc4\x8cudne zgodbe), z njej podobnimi revijami je fantazijska pripoved postajala vedno bolj priljubljena. \xc5\xbdanr fantazije je resni\xc4\x8dno za\xc5\xbeivel \xc5\xa1ele konec 19. oziroma v za\xc4\x8detku 20. stoletja. Velika prelomnica v razvoju fantazijske literature so dela angle\xc5\xa1kega pisatelja in jezikoslovca J. R. R. Tolkiena iz petdesetih let prej\xc5\xa1njega stoletja (Hobit ali Tja in spet nazaj in triologija Gospodar prstanov) in C. S. Lewisove Zgodbe iz Narnije. Najbolj znano in priljubljeno delo zadnjega desetletja je nedvomno zbirka sedmih knjig angle\xc5\xa1ke avtorice J. K. Rowling z naslovom Harry Potter.\n_START_SECTION_\nMediji\n_START_PARAGRAPH_\nFantazija je kot priljubljen \xc5\xbeanr, ki je na\xc5\xa1la pot v \xc5\xa1tevilne medije \xe2\x80\x93 filmi, televizijski programi, grafi\xc4\x8dni romani, videoigre, glasba in slikarstvo. Fantazijski filmi so filmi s fantasti\xc4\x8dnimi temami, ki navadno vklju\xc4\x8dujejo magi\xc4\x8dne, nadnaravne dogodke, nadnaravna bitja ali domi\xc5\xa1ljijske eksoti\xc4\x8dne svetove. Fantazijski televizijski programi so \xc5\xbeanr, ki se pona\xc5\xa1a z elementi fantasti\xc4\x8dnega, pogosto tudi magije in nadnaravnih sil. Teh vrst televizijskih programov pri nas nimamo, so pa zelo raz\xc5\xa1irjeni v tujih dr\xc5\xbeavah. Grafi\xc4\x8dni roman je pripovedno delo, v katarem se zgodba prena\xc5\xa1a k bralcu preko oblike stripa. Fantazijska umetnost je zvrst umetnosti, ki prikazuje magi\xc4\x8dne in nadnaravne teme, najbolj je raz\xc5\xa1irjena v obliki slikarstva."